KIRJALLINEN KYSYMYS P-2752/99

esittäjä(t): Gerhard Hager (NI) komissiolle

(7. tammikuuta 2000)

Aihe: Kirjojen hintasidonnaisuus

Komissio käsittelee parhaillaan saksalais-itävaltalaista kirjojen hintasidonnaisuusjärjestelmää koskevaa valitusta.

Tästä syystä kysyn komissiolta seuraavaa:

1. Katsooko komissio, että nykyinen rajat ylittävä kirjojen hintasidonnaisuus on, kilpailun toissijainen asema huomioon ottaen, Euroopan unionin jäsenvaltioiden kulttuurien kehittämistavoitteen (EY:n perustamissopimuksen 151 artikla) mukainen ja että tätä tavoitetta on pidettävä tärkeämpänä kuin kilpailulainsäädäntöön liittyviä ongelmia?

2. Muussa tapauksessa, katsooko komissio että kansalliset kirjojen hintasidonnaisuusjärjestelmät ja säännökset, joissa otetaan huomioon jälleenmyyntiin liittyvät ongelmat, ovat sopusoinnussa yhteisön oikeuden kanssa?

Mario Montin komission puolesta antama vastaus

(27. tammikuuta 2000)

Saksalaiset ja itävaltalaiset kustantajat ilmoittivat vuonna 1993 komissiolle kiinteiden kirjahintojen rajatylittävästä järjestelmästä. Ilmoituksen jälkeen järjestelmästä on tehty lukuisia valituksia. Komissio aikoo tehdä alaa koskevan päätöksen, jota varten se on tutkinut usean vuoden ajan jäsenvaltioiden kirja-alaa. Tutkimuksessaan se on käyttänyt lähteenä muun muassa Saksan ja Itävallan kirjakustantajia ja -kauppiaita. Se on tehnyt myös alaa koskevan markkinatutkimuksen. Tutkimuksen aikana ilmoituksen ja valituksen tehneillä osapuolilla on ollut tilaisuus toimittaa komissiolle tietoja yhteisön kirjamarkkinoiden tilanteesta.

Komissio ei ole vielä saanut päätökseen kyseisiä tapauksia koskevaa analyysiaan. Se ei voi näin ollen ennakoida tulevaa päätöstään tällä hetkellä käynnissä olevissa menettelyissä. Se voi kuitenkin vastata arvoisan parlamentin jäsenen esittämässä kysymyksessä käsiteltyihin yleisiin aiheisiin.

1. Komissio haluaa muistuttaa, että se voi tehdä päätöksiä ainoastaan EY:n perustamissopimuksessa määrättyjen oikeudellisten puitteiden mukaisesti ja yhteisön tuomioistuinten tulkintaa noudattaen. Niinpä kiinteiden kirjahintojen rajatylittäviä järjestelmiä tarkasteltaessa on otettava huomioon EY:n perustamissopimuksen 81 artiklan (entinen 85 artikla) ja sitä seuraavien artikloiden kilpailusäännöt sekä saman sopimuksen 151 artiklan (entinen 128 artikla) 4 kohdan kulttuurilauseke. Kyseisten määräyksien pohjalta voidaan analysoida kutakin tapausta perusteellisesti ja ottaa huomioon kaikki olennaiset seikat kuten kulttuurikysymykset. Komission alalla aiemmin tekemät päätökset ja niihin liittyvä oikeuskäytäntö(1) antavat edustavan kuvan tästä lähestymistavasta.

EY:n perustamissopimuksen 151 artiklan 4 kohdassa velvoitetaan komissio ottamaan kulttuuriin liittyvät näkökohdat huomioon muiden EY:n perustamissopimuksen määräysten mukaisessa toiminnassaan erityisesti kulttuurien monimuotoisuuden vaalimiseksi ja edistämiseksi yhteisössä. Kun komissio soveltaa EY:n

perustamissopimuksen kilpailumääräyksiä, se tarkastelee myönteisessä hengessä, onko sopimuksella tai menettelytavalla kulttuurisia tarkoitusperiä. Se tarkastelee myös, sisältääkö se kulttuuria koskevia määräyksiä, jotka ilmenevät käytännössä ja jotka voivat oikeuttaa tavoitteisiin suhteutetut kilpailurajoitukset. Näitä tarkastellaan EY:n perustamissopimuksen 81 artiklan 3 kohdan mahdollisen soveltamisen kannalta. Kyseisessä kohdassa määrätään, että komissio voi myöntää yksittäistapauksessa poikkeuksen sellaisten kilpailua rajoittavien sopimusten ja menettelytapojen kohdalla, joiden hyöty kuluttajille on niistä aiheutuvaa haittaa suurempi. Edellytyksenä on kuitenkin, että kyseiset sopimukset tai käytännöt sisältävät ainoastaan rajoituksia, jotka ovat välttämättömiä asetettujen tavoitteiden saavuttamiseen. Ne eivät saa myöskään poista kilpailua merkittävältä osalta kyseisiä tuotteita. Komissio ottaa myös huomioon sopimuspuolten mahdollisesti tekemät muutokset. Kyseisen määräyksen mukaan kulttuurinen hyöty voi hyödyttää kuluttajaa. Kaiken kaikkiaan poikkeus voidaan myöntää kiinteiden kirjojen hintojen rajatylittävälle järjestelmälle EY:n perustamissopimuksen 151 artiklan 4 kohdan mukaisesti vain, jos sopimus tai menettelytapa täyttää kyseisen sopimuksen 81 artiklan 3 kohdan kaikki edellytykset. Kulttuurinen hyöty on myös osoitettava tällöin selkeästi.

2. Kiinteiden kirjahintojen kansalliset järjestelmät voivat perustua kansalliseen lainsäädäntöön tai yritysten välisiin sopimuksiin, tässä tapauksessa kustantajien ja kirjakauppiaiden sopimukseen. Näihin kahteen mahdolliseen tapaukseen sovelletaan EY:n perustamissopimuksen eri määräyksiä. Lainsäädäntöön perustuvia järjestelmiä tarkastellaan 28 artiklan perusteella (entinen 30 artikla), kun taas yritysten välisten sopimusten on oltava yhdenmukaisia 81 artiklan kanssa. Kummassakin tapauksessa on tietenkin noudatettava yhteisöjen tuomioistuimen oikeuskäytäntöä.

Lainsäädäntöön pohjatuvissa järjestelmissä kukin jäsenvaltio voi antaa tällaista lainsäädäntöä, kun se on yhdenmukaista EY:n perustamissopimuksessa määrätyn tavaroiden vapaan liikkuvuuden periaatteen kanssa. Päätöksestä vastaavat kansalliset viranomaiset.

Tässä yhteydessä tulee muistaa yhteisöjen tuomioistuimen tuomio, jonka se antoi 10. tammikuuta 1985 asiassa 229/83, Leclerc vs. Au blé vert, (Kok. 1985 s. 1). Tuomioistuin katsoi, että kiinteiden kirjahintojen järjestelmän vahvistamisesta annettu kansallinen lainsäädäntö on perustamissopimuksen 28 artiklan vastainen jos siinä säädetään, että kustantajan vahvistamaa myyntihintaa tulee soveltaa kyseisissä jäsenvaltioissa julkaistuihin kirjoihin, jotka on tuotu takaisin maahan toiseen jäsenvaltioon viennin jälkeen, paitsi jos voidaan osoittaa, että kirjat on viety yksinomaan takaisin tuomista varten ja kyseisen lainsäädännön kiertämiseksi.

Yritysten välisiin sopimuksiin perustuvat kiinteiden kirjahintojen kansalliset järjestelmät ovat yhdenmukaisia yhteisön kilpailusääntöjen kanssa, jos ne eivät vaikuta merkittävästi jäsenvaltioiden väliseen kauppaan. Tällöin ei myöskään sovelleta 81 artiklaa.

(1) Ks. komission päätökset, jotka on tehty 25.11.1981, VBBB ja VBVB, EYVL L 54, 25.2.1982, sekä 12.12.1988, Publishers Association Net Book Agreements, EYVL L 22, 26.1.1989, samoin kuin Euroopan yhteisöjen tuomioistuimen tuomio, joka on annettu 17.1.1984 yhdistetyissä asioissa 43 ja 63/82, VBVB ja VBBB vs. komissio, Kok. 1984, s. 17, ensimmäisen oikeusasteen tuomioistuimen tuomio, joka on annettu 9.7.1992 asiassa T-66/89, Publishers Association vs. komissio, Kok. 1992, s. II-1995, sekä yhteisöjen tuomioistuimen tuomio, joka on annettu 17.1.1995 asiassa C-360/92 P, Publishers Association vs. komissio, Kok. 1995, s. I-23.